KOMISSION KERTOMUS EUROOPAN PARLAMENTILLE JA NEUVOSTOLLE tiettyjen keskisuurista polttolaitoksista ilmaan joutuvien epäpuhtauspäästöjen rajoittamisesta annetulla direktiivillä (EU) 2015/2193 komissiolle siirretyn delegoitujen säädösten antamisvallan käyttämisestä

1. JOHDANTO

Euroopan parlamentin ja neuvoston 25 päivänä marraskuuta 2015 annetulla direktiivillä (EU) 2015/2193 otettiin käyttöön sääntelykehys keskisuurista polttolaitoksista ilmaan joutuvien rikkidioksidin, typen oksidien ja hiukkasten rajoittamiseksi, jotta voidaan vähentää riskejä, joita niistä aiheutuu ihmisen terveydelle ja ympäristölle. Mainitussa direktiivissä vahvistetaan myös hiilimonoksidipäästöjen tarkkailua koskevat säännöt. Direktiivin 13 artiklassa siirretään komissiolle valta antaa delegoituja säädöksiä direktiivin liitteessä III olevan 2 osan 2 kohdassa tarkoitettua raja-arvojen noudattamisen arviointia koskevien säännösten mukauttamiseksi tekniikan ja tieteen kehitykseen.

2. OIKEUSPERUSTA

Tämän kertomuksen laatimisesta säädetään direktiivin (EU) 2015/2193 14 artiklan 2 kohdassa, jonka nojalla siirretään komissiolle 18 päivästä joulukuuta 2015 alkaen viiden vuoden ajaksi valta antaa delegoituja säädöksiä. Mainitussa kohdassa säädetään myös, että komissio laatii siirrettyä säädösvaltaa koskevan kertomuksen. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä. Direktiivin 14 artiklan 3 kohdassa säädetään, että Euroopan parlamentti tai neuvosto voi milloin tahansa peruuttaa säädösvallan siirron.

3. SIIRRETYN SÄÄDÖSVALLAN KÄYTTÄMINEN

Komissio toteaa, että se ei ole antanut delegoituja säädöksiä. Tähän ovat syynä i) direktiivin (EU) 2015/2193 soveltamisen määräajat sekä ii) tietojen puuttuminen teollisuuden päästöistä annetun direktiivin 2010/75/EU asiaankuuluviin säädöksiin eli liitteessä V olevan 4 osan 1 kohtaan liittyvän tekniikan ja tieteen kehityksestä.

Erityisesti on todettava, että vaikka direktiiviä (EU) 2015/2193 on sovellettu ”uusiin” laitoksiin 20 päivästä joulukuuta 2018, sitä sovelletaan ”olemassa oleviin” laitoksiin vasta vuodesta 2025 tai 2030 niiden nimellisestä polttoainetehosta riippuen. Koska nykyiset päästöjen raja-arvojen noudattamisen arviointia koskevat säännöt on tosiasiallisesti pantu täytäntöön vain muutamien ”uusien” laitosten osalta, eli niiden laitosten osalta, jotka on otettu käyttöön 20 päivän joulukuuta 2018 jälkeen, nykyisten sääntöjen soveltamisesta ei ole riittävästi tietoa, jotta voitaisiin arvioida, onko olemassa olevia säännöksiä tarpeellista mukauttaa.

Lisäksi, vaikka direktiivin (EU) 2015/2193 liitteessä III olevan 2 osan 2 kohdassa olevissa raja-arvojen noudattamisen arviointia koskevissa säännöksissä viitataan teollisuuden päästöistä annetun direktiivin liitteessä V olevan 4 osan 1 kohdassa vahvistettuihin raja-arvojen noudattamisen arviointia koskeviin säännöksiin, näitä teollisuuden päästöistä annetun direktiivin säännöksiä ei ole päivitetty kyseisen direktiivin voimaantulon jälkeen.

4. PÄÄTELMÄ

Viimeisten viiden vuoden aikana komissio ei ole käyttänyt sille direktiivin (EU)2015/2193 nojalla siirrettyä säädösvaltaa. Se pyytää Euroopan parlamenttia ja neuvostoa ottamaan huomioon tämän kertomuksen.